Okresná prokuratúra Žilina 
Moyzesova 20, 011 56 Žilina 1 	

Sp. zn. : 2 Pv 1094/11/5511	Žilina, 15.2.2012
EEČ : 2-43-57-2012

U Z N E S E N I E

Trestná vec:	obvinený XXXXX  
Prečin:	neoprávnené vyrobenie a používanie platobného prostriedku, elektronických peňazí alebo inej platobnej karty podľa § 219 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátor Okresnej prokuratúry Žilina
Rozhodnutie:
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
a
poškodeným:
1.	XXXXX
	dátum narodenia: XXXXX
Obsahom zmieru je:
a.	Peňažná suma určená na všeobecne prospešné účely: 40,00 € 
b.	Konkrétny adresát peňažnej sumy určenej na všeobecne prospešné účely: Harmónia  zariadenie pre seniorov, Domov sociálnych služieb a útulok, Republiky č. 22, Žilina 
c.	Suma odovzdaná štátu na peňažnú pomoc obetiam trestnej činnosti: 40,00 € 
a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
realizované policajtom Odb.kriminálnej polície OR PZ  Žilina pod spisovou značkou ORP-1424/2-OVK-ZA-2011.

Skutková veta: 
dňa 30.11.2011 v presne nezistenom čase v dobe od 06.00 hod. do 10.25 hod. v Žiline v byte na ulici J. Fándlyho XXXXX, ktorý obýva spoločne so svojimi rodičmi, využil situáciu, kedy mali rodičia odomknutú svoju izbu a zo skrine vzal bankomatovú kartu z VÚB banky, a.s., vydanej k účtu XXXXX, ktorý je vedený na meno XXXXX, a s touto bankomatovou kartou vykonal dňa 30.11.2011 o 10.25 hod. výber finančnej hotovosti vo výške 30,-Eur z bankomatu VÚB banky v Žiline, ul. Na bráne č. 1, dňa 01.12.2011 o 10.23 hod. výber finančnej hotovosti vo výške 50,-Eur z bankomatu v Žiline na Nám. A. Hlinku a dňa 01.12.2011 o 13.09 hod. výber finančnej hotovosti vo výške 200,-Eur z bankomatu v Žiline na ul. Na bráne č. 1, čím svojím konaním spôsobil XXXXX, XXXXX, škodu vo výške 280,-Eur.
Odôvodnenie: 
            Vyšetrovateľ OR PZ, OKP, OVK, Žilina uznesením sp. zn. ČVS:ORP-1424/2-OVK-ZA-2011 zo dňa 01.12.2011 podľa § 199 ods. 1 Tr. poriadku začal trestné stíhanie a uznesením z toho istého dňa vzniesol obvinenie podľa § 206 ods. 1 Tr. poriadku  XXXXX pre prečin neoprávneného vyrobenia a používania platobného prostriedku, elektronických peňazí alebo inej platobnej karty podľa § 219 ods. 1 Tr. zák. na vyššie uvedenom skutkovom základe. 

	Po skončení skráteného vyšetrovania mi vyšetrovateľ PZ predložil spisový materiál spolu s návrhom na podanie obžaloby. Následne som vec odstúpil na konanie probačnému a mediačnému úradníkovi za účelom vykonania mediácie.

	V konaní pred probačným a mediačným úradníkom Okresného súdu v Žiline sa obvinený XXXXX XXXXX ku spáchaniu činu, ktorý sa mu kladie za vinu, priznal a vyhlásil, že  spáchal skutok, za ktorý je stíhaný. Obvinený sa za svoje konanie ospravedlnil poškodenému. 

Poškodený XXXXX XXXXX uviedol, že súhlasí so zmierom, pričom od obvineného nežiada náhradu škody, nakoľko škoda vo výške 280,-Eur mu bola obvineným ešte v priebehu trestného konania v plnej výške uhradená. Poškodený súčasne vyhlásil, že týmto sú jeho nároky vo vzťahu k obvinenému v súvislosti s náhradou škody a inej ujmy spôsobenej trestným činom v celom rozsahu uspokojené a iné požiadavky na obvineného nemá. 

	Skutočnosť uzavretia zmieru medzi obvineným XXXXX a poškodeným XXXXX je zrejmá z písomného zmieru uzatvoreného dňa 01.02.2012 v kancelárii probačnej a mediačnej úradníčky Okresného súdu v Žiline.

	Z listinných dôkazov, zabezpečených v priebehu prípravného konania vypovedajúcich o osobe páchateľa vyplýva, že obvinený XXXXX XXXXX nemá v odpise z registra trestov GP SR žiadny záznam a v  evidencii priestupkov OÚ, OVVS, Žilina má jeden záznam z roku 2008, kedy bol uznaný vinným z priestupku proti majetku podľa § 50 ods. 1 Zákona o priestupkoch, pričom mu bola uložená sankcia v podobe pokarhania.

	Obvinený XXXXX zložil dňa 08.02.2012 na účet Krajskej prokuratúry v Žiline XXXXX, vedenom v štátnej pokladnici sumu vo výške 80,-Eur. 

	V rámci zmieru uzatvoreného medzi obvineným a poškodeným zo dňa 01.02.2012 bol určený ako adresát peňažnej sumy určenej na všeobecne prospešné účely organizácia Harmónia - zariadenie pre seniorov, Domov sociálnych služieb a útulok, Žilina. Výška peňažnej sumy určenej na verejnoprospešné účely bola stanovená u XXXXX na 80 Eur. Z uvedenej sumy 50 % patrí štátu na peňažnú pomoc poškodeným podľa osobitného zákona  a 50% t.j. 40 Eur, patrí organizácii Harmónia - zariadenie pre seniorov, Domov sociálnych služieb a útulok, Republiky č. 22, Žilina, IČO: 00647748, pričom uvedená suma bude bezodkladne po nadobudnutí právoplatnosti tohto uznesenia poukázaná na účet vedený v Dexia Banke Slovensko, a.s. XXXXX.

	Za prečin neoprávneného vyrobenia a používania platobného prostriedku, elektronických peňazí alebo inej platobnej karty podľa § 219 ods. 1 Tr. zák. dovoľuje Trestný zákon uložiť trest odňatia slobody na jeden rok až päť rokov.

	Podľa § 220 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horného hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený
a)	vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito,
b)	nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom, a
c)	zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely, a táto peňažná suma nie je zrejme neprimeraná závažnosti spáchaného trestného činu
a vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

	Podľa § 215 ods. 1 písm. g) Tr. por. prokurátor zastaví trestné stíhanie, ak sa schváli zmier medzi obvineným a poškodeným.

	Vzhľadom k uvedeným skutočnostiam konštatujem, že v danej veci boli splnené zákonné podmienky stanovené v § 220 Tr. poriadku v smere rozhodnutia o schválení zmieru a zastavení trestného stíhania. Vo veci ide o konanie o prečine, za ktorý Trestný zákon ustanovuje trest odňatia slobody s hornou hranicou neprevyšujúcou päť rokov, obvinený vyhlásil, že spáchal skutok, za ktorý je stíhaný, pričom nie sú odôvodnené  pochybnosti o slobodnosti, vážnosti a určitosti tohto vyhlásenia, uhradil ešte v priebehu trestného konania poškodenému spôsobenú škodu, zložil na účet prokuratúry peňažnú  sumu určenému konkrétnemu adresátovi na  všeobecne prospešné účely a  táto suma nie je zrejmé neprimeraná závažnosti spáchaného trestného činu a vzhľadom  na  povahu  a  závažnosť  tohto  trestného  činu,  mieru,  akou  bol dotknutý verejný záujem, na osobu obvineného a na  jeho osobné a majetkové pomery možno prijať záver, že rozhodnutie o schválení zmieru je dostačujúce a odôvodnené. Naviac je potrebné poukázať na skutočnosť, že sám obvinený ako i poškodený udelili súhlas k takémuto rozhodnutiu prokurátora.

	Na základe uvedeného som rozhodol tak, ako je uvedené vo výrokovej časti tohto uznesenia.
Poučenie: 
Proti tomuto uzneseniu  j e  prípustná sťažnosť do troch dní od jeho oznámenia prostredníctvom Okresnej  prokuratúry v Žiline na Krajskú prokuratúru v Žiline. Sťažnosť  m á  odkladný účinok.          

JUDr. Ľuboš Kríž
prokurátor